Den 22-årige dansker, der er sigtet for krænkelser mod 13 børn, blev truet ud af spisesal

RIKERS ISLAND, NEW YORK, USA (Ekstra Bladet): En ting er, at den unge dansker, der pt. sidder fængslet og sigtet for sexkrænkelser mod 13 børn i en børnehave i New York, i ugens løb blev udråbt som 'sexmonster' på forsiden af de lokale aviser.

Noget helt andet, at de samme aviser nu er nået ind bag fængslets mure, hvor de andre fanger har fået nys om sagen.

Det stod klart søndag, da forældrene til den 22-årige pædagogpraktikant og hans forsvarer besøgte ham tidligt om morgenen.

- Han var glad for at se os, men han græd og græd og var bange, fordi aviserne er kommet ind i fængslet. En fængselsbetjent gik hen til ham og viste aviserne som for at sige, at han skulle passe på, fortæller det chokerede forældrepar Birgitte Thomsen og Marianne Larsen, der i dag er skilt.

Da Ekstra Bladet møder dem foran det topsikrede fængsel, der i alt huser 14.000 fanger på øen, gengiver de, hvordan sønnen er blevet truet ud af spisesalen.

Fanger råbte

- De andre fanger råbte ad ham, at de også havde børn, og at han bare skulle spise sin mad og skride. Så han måtte stå i døren og spise, lyder det fra et tydeligt berørt Marianne.

Den danske forsvarer Jane Fischer-Byrialsen, der bosiddende i New York vil nu som det første kæmpe for, at den 22-årige kommer i isolation så hurtigt som muligt.

- Det er den eneste måde vi kan sikre, at han ikke bliver...overfaldet, siger hun til Ekstra Bladet.

- Lige nu er han rykket fra sovesal til enecelle, men indtil da, skal han stadig omgås de andre fanger, når han skal i bad, på toilettet, skal ringe osv, forklarer den bekymrede advokat.

Ekstra Bladet har forsøgt at få en kommentar fra den amerikanske anklager, men det har endnu ikke været muligt.

Se forældrene Marianne og Birgitte fortælle om deres ulykkelige søn i fængslet og baggrunden for de beskyldninger, som både de, den 22-årige og forsvarer Jane Fischer-Byrialsen kalder det pure opspind, i tv-indslaget ovenfor.